Afsondering: 21 Gautengse skole reeds deurgeloopPanyaza Lesufi. (Foto: Oupa Mokoena/ANA) Altesaam 18 skole reg oor Gauteng het reeds onder inbrekers of vandale deurgeloop sedert die algehele landwye afsondering verlede maand ingestel is. Drie skole in Soshanguve in die noorde van Pretoria is ook vermoedelik aan die brand gesteek. Panyaza Lesufi, Gautengse LUR vir onderwys, het Dinsdag in ’n verklaring gesê toerusting en die kruideniersware van skole se voedingsprogramme is gesteel gedurende die inbrake. “Die departement is bewus van kriminele aktiwiteite by 21 verskillende skole wat dui op ’n neiging deur misdadigers om voordeel te trek uit die 21 dae van afsondering deur skole te beroof en te vernietig,” het Lesufi gesê. “Dit is ontstellend as ŉ mens in ag neem dat ons nou eers by dag 12 van die afsonderingtydperk trek. ’n Mens wonder hoe die prentjie na hierdie tydperk gaan lyk.” ‘n Gedeelte van die Amogelang Secondary School in Soshanguve het Maandagoggend afgebrand. (Foto: Verskaf) Lesufi het egter daarop gewys dat skole ook gedurende skoolvakansies deurloop. Skole word gesien as sagte teikens wanneer daar geen bedrywighede is nie, het die LUR verduidelik. Die departement doen ’n beroep op die publiek om nie gesteelde kruideniersware te koop nie en enige inligting rakende die voorvalle by die polisie aan te meld.